Din 2019, va exista o singură lege cu toate biletele de valoare ce pot fi acordate salariaților.

Toate biletele de valoare pe care angajatorii le pot acorda salariaților vor fi reglementate, începând din ianuarie 2019, printr-un singur act normativ. În afară de tichetele ce pot fi acordate în prezent, vor apărea în plus cele culturale. În momentul de față, legislația în vigoare stabilește că se pot acorda tichete de masă, tichete de creșă, tichete cadou și vouchere de vacanță, potrivit avocatnet.ro.

Legea nr. 165/2018 privind acordarea biletelor de valoare a fost publicată zilele trecute în Monitorul Oficial, însă ea se va aplica abia de la 1 ianuarie 2019.

Prin intermediul legii, vor fi reunite, practic, într-un singur act normativ toate biletele de valoare pe care angajatorii pot să le acorde propriilor salariați. Astfel, pe lângă tichetele de masă, tichetele cadou, tichetele de creșă și voucherele de vacanță, ce există și în prezent, vor apărea tichetele culturale.

Tichetele culturale vor avea o valoare lunară de maximum 150 de lei (sau de 300 de lei, dacă se vor acorda doar ocazional) și vor putea fi folosite la plata bunurilor și serviciilor culturale.

Salariații vor putea primi de la angajatori, în fiecare lună, și tichete culturale, potrivit unui act normativ care se va aplica efectiv din ianuarie 2019. Astfel, angajații vor putea să folosească tichetele pentru a se duce la concerte sau a-și cumpăra cărți, muzică și filme.